PARIS,
UFARANSA RAIS
Emmanuel Macron wa Ufaransa amezitaka nchi wanachama wa Umoja wa Ulaya (EU)
kususa kufanya mazungumzo mapya na Uingereza kuhusu makubaliano ya kujiondoa
kutoka umoja huo, maarufu kama Brexit. Alisema
licha ya hayo zinapaswa kujiandaa kwa uwezekano wa kutokea hali ngumu baada ya
Uingereza kujitoa kutoka Umoja wa Ulaya Machi mwaka huu. Akizungumza
kwenye mkutano wa tano wa kilele wa Ulaya Kusini uliofanyika Nicosia nchini
Cyprus, aliitaka Uingereza ijikite katika makubaliano ya awali ili kuepuka
kujitoa EU bila makubaliano. Taarifa
iliyotolewa na mkutano wa kilele wa Ulaya Kusini imesema, Umoja wa Ulaya
utajitahidi kuifanya Uingereza ijitoe kwenye Umoja huo kwa utaratibu. Lengo
la kufanya hilo ilisema ni kuhakikisha uthibitisho wa raia na kampuni pamoja na
kuharakisha maandalizi ili kukabiliana na changamoto zitakazotokana na ondoko
la Uingereza umojani humo. Kauli
hiyo inakuja baada ya Waziri Mkuu wa Uingereza Theresa May kujipanga kurudi
kwenye umoja huo katika jitihada za kujadili tena vipengele muhimu vya mpango
wake kuhusu mchakato wa Brexit. Uamuzi
wa May unakuja baada ya wabunge wa Uingereza kupiga kura juu ya mapendekezo
saba yaliyochaguliwa na Spika wa Bunge yaliyolenga kuleta mabadiliko katika
mchakato wa awali wa Brexit.  Wabunge
hao walipitisha mabadiliko yanayoitaka serikali kuepusha uwezekano wa Uingereza
kuondoka Umoja wa Ulaya bila ya mkataba ifikapo Machi 29.  Lakini
ishara zote zinaonyesha May atakuwa katika malumbano mapya na EU baada ya
kuahidi kubadili makubaliano yaliyofikiwa awali kuhusu mchakato huo.  Mpango
huo alioufanikisha baada ya mwaka mmoja na nusu wa majadiliano na EU, hata
hivyo ulikataliwa na wabunge wa Uingereza, waliotaka mabadiliko katika
vipengele fulani. Katika
kujaribu kuyafufua mazungumzo ya Brexit yaliyokwama, May amepewa jukumu na
Bunge la nchi yake la kurudi kwenye makao makuu ya Umoja wa Ulaya ili
kuzungumzia tena makubaliano aliyoafikiana na EU. May
anapanga kujadili na EU juu ya kipengele kinachohusu suala lenye utata la mpaka
wa Ireland kilichokwisha kutiwa saini na nchi 27 wanachama wa Umoja wa Ulaya
ambacho sasa Uingereza inataka kibadilishwe. Hata
hivyo, viongozi wa nchi za Umoja wa Ulaya wamesisitiza kuwa kipengele hicho
hakiwezi kubadilishwa.  Msemaji
wa Rais wa Baraza la Umoja wa Ulaya, Donald Tusk amesema suala hilo la mpaka wa
Ireland ni sehemu ya mkataba juu ya Uingereza kujiondoa EU na kwamba haliwezi
kujadiliwa upya.  Binafsi
May anatambua kuwa Umoja wa Ulaya hauna hamu wala hautaki kuubadilisha mpango
wa Brexit uliopo sasa, lakini ameahidi kwenda mjini Brussels na kutafuta
mabadiliko makubwa na ya kisheria kuhusu mkataba huo. 